[{"text_idx": "#000013", "text": "Swyddfa Ymchwil, Arloesi ac Effaith"}, {"text_idx": "#000016", "text": "Dyfarnwyd y medalau gan Gwmni\u2019r Brethynwyr, un o Gwmni\u0308au Lifrai hanesyddol dinas Llundain, sydd bellach yn gweithredu fel mudiad dyngarol. Dyrniad o fedalau sy\u2019n cael eu rhoi bob blwyddyn. Mae\u2019r medalau\u2019n cael eu dyfarnu i fyfyrwyr eithriadol, yn seiliedig ar gyrhaeddiad academaidd ac ymwneud a\u0302\u2019r gymuned academaidd o fewn y brifysgol ac yn rhyngwladol, yn ogystal a\u0302 chyfraniad diwylliannol a chymdeithasol trwy ysgolheictod, effaith ymchwil, cefnogaeth fugeiliol a mentora."}, {"text_idx": "#000017", "text": "Derbyniodd Rosie Poynor, myfyrwraig PhD yn yr Ysgol Gwyddorau Chwaraeon, Iechyd ac Ymarfer Fedal Arian am ei gwaith academaidd ac am ei chyfraniad at addysg ei chyd fyfyrwyr. Mae disgwyl i\u2019w gwaith ymchwil effeithio ar berfformiad chwaraeon drwy wella addysg hyfforddwyr a pherfformiad."}, {"text_idx": "#000018", "text": "Mae Rosie ym mlwyddyn olaf ei doethuriaeth- sy\u2019n cael ei hariannu\u2019n rhannol gan Chwaraeon Cymru. Mae\u2019r ymchwil yn broject cymhwysol heriol ym maes newid ymddygiad hyfforddwyr. Bydd ymdriniaeth arloesol Rosie\u2019n darparu model ymarfer gorau ar gyfer yr holl faes. Mae disgwyl i\u2019r gwaith gael effaith sylweddol ar drylwyredd ymchwil ymyriad ym maes chwaraeon ac ymarfer a gwella ansawdd addysg hyfforddwyr yn y dyfodol."}, {"text_idx": "#000019", "text": "Mae\u2019r project PhD wedi ei gyflwyno mewn cynhadledd a gynhaliwyd gan Gomisiwn Ewropeaidd Addysg Gyffredinol fel esiampl o ymarfer gorau wrth drosglwyddo gwybodaeth o brifysgol i gorff allanol. Mae Rosie hefyd wedi datblygu cwrs dysgu ar-lein sydd ar gael i hyfforddwyr chwaraeon ar draws y byd ac wedi cyflwyno\u2019i gwaith ymchwil mewn sawl cynhadledd ryngwladol."}, {"text_idx": "#000020", "text": "Yn ogystal a\u0302 hyn, mae Rosie wedi gwneud cyfraniad neilltuol i\u2019r Brifysgol drwy gymryd rhan mewn nifer o weithgareddau sydd y tu hwnt i\u2019r hyn a ddisgwylir gan fyfyrwyr o\u0302l-radd."}, {"text_idx": "#000021", "text": "Mae Rosie\u2019n aelod ymrwymedig a gweithgar o Sefydliad Seicoleg Perfformiad Eli\u0302t yr Ysgol, sef y grw\u0302p ymchwil gorau ar draws y byd ym maes perfformiad eli\u0302t. Mae Rosie\u2019n cydweithio\u2019n annibynnol efo aelodau ymchwil o\u0302l-radd eraill ar ymchwil ychwanegol tu allan i faes ei doethuriaeth. Mae gweithredu annibynnol o\u2019r fath yn dyst i alluoedd Rosie fel myfyrwraig PhD."}, {"text_idx": "#000022", "text": "Mae Rosie hefyd yn cydlynu modiwlau, yn darlithio ac yn goruchwylio projectau, gan roi addysg a chefnogaeth o safon arbennig i\u2019r myfyrwyr y mae hi\u2019n gweithio a hwy. Mae ei gwaith ymgynghorol ym meysydd seicoleg chwaraeon ac ymchwil ymyriad efo hyfforddwyr ac athletwyr eli\u0302t ac iau yng Nghymru ac ar draws y DU a thramor ynddo\u2019i hun yn profi ei bod yn llysgennad arbennig iawn dros y brifysgol. Ers deunaw mis mae wedi gweithio fel ymgynghorydd seicoleg chwaraeon gwirfoddol efo Academi a thi\u0302m o dan 18 Rygbi Gogledd Cymru . Cyfrannodd ei gwaith at sefydlu partneriaeth rhwng y Brifysgol a\u2019r clwb rygbi, sydd yn fodd i gadw athletwyr o safon uchel yng ngogledd Cymru. Ffurfiodd Rosie Grw\u0302p Ymarfer Cymhwysol ar gyfer datblygu Ymarferwyr Seicoleg Chwaraeon yng Ngogledd Cymru a\u2019r Gogledd Orllewin. Hi sy\u2019n cyfarwyddo\u2019r grw\u0302p, sydd yn cyfarfod dros ddau ddiwrnod ddwy neu deirgwaith y flwyddyn, a hyn eto\u2019n fodd i godi proffil y Brifysgol ym maes ymgynghori ac ymchwil seicoleg chwaraeon."}, {"text_idx": "#000025", "text": "A hithau wedi graddio mewn daeareg o Brifysgol Birmingham ac yna wedi gweithio yn y diwydiant olew a nwy cyn treulio cyfnod yn gweithio fel athrawes yn Ne Korea, penderfynodd Helen fynd i astudio wedyn ym Mhrifysgol Bangor."}, {"text_idx": "#000026", "text": "Mae gwaith academaidd Helen wedi bod o\u2019r safon uchaf a dangosodd yn fuan iawn fod ganddi ddawn naturiol at ymchwil. Cafodd pum papur ymchwil ganddi eu cyhoeddi mewn cylchgronau ymchwil rhyngwladol a bu\u2019n darlithio ar ei gwaith mor bell ag Awstralia. Tra\u2019n astudio, cafodd y cyfle i ymweld a\u0302 chylch yr Arctig i astudio newid hinsawdd mewn man lle gwelir yr effaith fwyaf. Roedd wrth ei bodd efo\u2019r profiad ac mae hi\u2019n gobeithio teithio i\u2019r pegwn arall i gael profiad cyflawn."}, {"text_idx": "#000027", "text": "Helen Glanville yn derbyn ei medal gan Meistr y Brethynwyr y Fonesig Victoria Diana Leatham,DLMae Helen wedi bod yn gefn i lawer o fyfyrwyr doethurol eraill, yn rhoi cefnogaeth ac arweiniad gwerthfawr iddynt yn eu hastudiaethau. Ar ddechrau ei hastudiaethau, trefnodd Helen \u2018Grw\u0302p Monitro Nwyon Ty\u0302-Gwydr\u2019 er mwyn galluogi staff a myfyrwyr y Brifysgol ynghyd a\u0302 staff Canolfan Ecoleg a Hydroleg Cyngor Ymchwil yr Amgylchedd Naturiol, sydd hefyd ar safle\u2019r Brifysgol, i gyd-drafod profiadau am y ffyrdd orau a gwaethaf o fesur allyriadau CO2 a methan yn y pridd. Mae hefyd wedi cymryd arni hi hun i drefnu gweithgareddau cymdeithasol trwy gydol ei doethuriaeth gan wneud y ti\u0302m yn uned glos."}, {"text_idx": "#000029", "text": "Wrth so\u0302n am y wobr, dywedodd yr Athro Carol Tully, Dirprwy Is-ganghellor (Myfyrwyr): \u201cMae Helen i weld yn un o\u2019r bobl brin hynny a all gadw ei synnwyr digrifwch ar adegau anodd ac sydd wastad yn barod i roi cymorth i eraill pan fyddant mewn angen. Mae hi\u2019n gaffaeliad i\u2019r brifysgol ac mae\u2019r fedal yn wobr haeddiannol am ei hymdrechion.\u201d"}, {"text_idx": "#000030", "text": "Mae dros ganrif o gyswllt wedi bod rhwng Cwmni\u2019r Brethynwyr a\u2019r brifysgol, ar y cychwyn drwy grantiau sylweddol y cwmni tuag at adeiladu\u2019r prif adeilad, gan gynnwys y llyfrgell, y labordai gwyddoniaeth a\u2019r adran peirianneg electronig. Ar hyn o bryd, mae\u2019r cwmni yn cefnogi myfyrwyr israddedig ac o\u0302l-radd mewn sawl ysgol a chyfadran, ac yn cyfrannu ar Gronfa Caledi O\u0302l-radd sydd yn darparu rhywfaint o gymorth tuag at gostau byw unigolion."}]